b'\n_START_ARTICLE_\nTrondheim\n_START_SECTION_\nAjalugu\n_START_PARAGRAPH_\nSaagade j\xc3\xa4rgi asutas Trondheimi 997. aastal Norra kuningas Olav Tryggvason kauplemiskohana (kaupang). Linnast sai peagi kuninga residents ja Norra pealinn._NEWLINE_1030. aastal maeti Nidarosi Stiklestadi lahingus hukkunud kuningas Olav Haraldsson ning tema hauast sai populaarne palver\xc3\xa4nnupaik. Tema hauale p\xc3\xbcstitati v\xc3\xa4ike puukabel. 11. sajandi l\xc3\xb5pus ehitati selle asemel kivist Nidarosi toomkirik._NEWLINE_1151. aastal sai linnast Nidarosi peapiiskopkonna keskus._NEWLINE_1179. aastal leidis linnas aset Kalvskinneni lahing, milles kuningas Sverre Sigurdssoni v\xc3\xa4ed v\xc3\xb5itsid troonin\xc3\xb5udleja Erling Skakke v\xc3\xa4gesid._NEWLINE_Nidaros oli Norra pealinn 1217. aastani, mil noor kuningas H\xc3\xa5kon H\xc3\xa5konsson Bergenist uue pealinna tegi._NEWLINE_Norras 1537. aastal toimunud reformatsiooni tagaj\xc3\xa4rjel kaotati Nidarosi peapiiskopkond ning viimane peapiiskop Olav Engelbrektsson oli sunnitud pagema Hollandisse._NEWLINE_1658. aastal s\xc3\xb5lmitud Roskilde rahulepinguga l\xc3\xa4ks Trondheim koos Tr\xc3\xb8ndelagiga Rootsi koosseisu. K\xc3\xbcmne kuu p\xc3\xa4rast vallutais taanlased piirkonna tagasi, ning 1660. aastal s\xc3\xb5lmitud Kopenhaageni rahuleping j\xc3\xa4ttis linna Taani-Norra omandusse._NEWLINE_Trondheim on korduvalt kannatanud suurte tulekahjude k\xc3\xa4es. Kuna suurem osa linna hoonetest oli valmistatud puidust, p\xc3\xb5hjustasid tulekahjud suurt h\xc3\xa4vingut. Linn p\xc3\xb5les 1598., 1651., 1681., 1708., 1717. (sel aastal kaks korda), 1742., 1788., 1841. ja 1842. aastal. 1651. aasta tulekahju h\xc3\xa4vitas umbes 90% linna hoonetest. 1681. aasta tulekahju j\xc3\xa4rel ehitati linn p\xc3\xb5hjalikult \xc3\xbcmber. Ehitust\xc3\xb6id juhtis kindralmajor Johan Caspar von Cicignon. Rajati hulk barokkstiilis hooneid ning laiu t\xc3\xa4navaid._NEWLINE_Teise maailmas\xc3\xb5ja ajal oli Trondheim, nagu ka suurem osa \xc3\xbclej\xc3\xa4\xc3\xa4nud Norrat, Saksamaa poolt okupeeritud. Okupatsioon kestis 1940. aasta 9. aprillist kuni 1945. aasta 8. maini. Trondheimis tegutses kurikuulus Gestapo agent Henry Rinnan.\n_START_SECTION_\nAsukoht ja kliima\n_START_PARAGRAPH_\nTrondheim rajati kohta kus Nidelva j\xc3\xb5gi suubub Trondheimi fjordi. J\xc3\xb5esuue oli suurep\xc3\xa4rane koht varjulise sadama ehitamiseks._NEWLINE_Trondheimis valitseb mereline kliima. K\xc3\xb5ige k\xc3\xb5rgem temperatuur 35 \xc2\xb0C m\xc3\xb5\xc3\xb5deti Trondheimis 1901. aasta 21. juulil. K\xc3\xb5ige madalam temperatuur \xe2\x88\x9226,1 \xc2\xb0C m\xc3\xb5\xc3\xb5deti 1899. aasta veebruaris. Novembrist m\xc3\xa4rtsini esineb linnas lumesadusid.\n_START_SECTION_\nSport\n_START_PARAGRAPH_\nLinnas tegutseb jalgpalliklubi Trondheimi Rosenborg.\n_START_SECTION_\nTransport\n_START_PARAGRAPH_\nTrondheimis asub (p\xc3\xa4rast Arhangelski trammiliini sulgemist 2004. aastal), maailma k\xc3\xb5ige p\xc3\xb5hjapoolsem trammiliin kogupikkusega 8,8 km.'